Eduard Daits

Eduard Daits (známy aj ako MUDr. Eduard Daits = Dr. Ede Daits) – (* 7. december 1853, Rudňany –  † 21. september 1931, Veľká – Poprad) bol lekár, vlastivedný a múzejný pracovník, ktorý má hlavne regionálny význam, ale je známy i v Maďarsku a Poľsku, ako významný propagátor tatranskej prírody. Pôsobil ako amatérsky entomológ, ktorý sa zaoberal entomológiou vo všeobecnosti, ale hlavne zberom a výskumom motýľov. Bol jedným zo spoluzakladateľov, ale tiež riaditeľov Tatranského múzea vo Veľkej v okrese Poprad. V roku 1905 bol za Rakúsko-Uhorskú monarchiu uvedený v knihe Wilhelma Junka „Entomologen Adressbuch“.

Rodina 
 Otec: Jozef Deutsch
 Matka: Paulína rod. Rothová

Životopis 
Dr. Eduard Daits sa narodil roku 1853 v Rudňanoch v okrese Spišská Nová Ves. Po skončení základnej školy študoval na gymnáziu v Spišskej Novej Vsi. Po maturitách navštevoval univerzitu v Budapešti, kde študoval medicínu. V roku 1877 sa stáva doktorom medicíny. Od roku 1879 pracoval ako mestský lekár vo Veľkej, ktorá je t. č. časťou Popradu. Počas svojho života pôsobil ako jeden zo zakladateľov Tatranského múzea vo Veľkej. Patril i k jeho dlhoročným riaditeľom. Pod jeho vedením sa postavila tiež nová budova múzea. Zveľaďoval botanické a zoologické zbierky múzea, pričom sám sa venoval hlavne výskumu a zberu motýľov. Okrem toho zriadil v múzeu i oddelenie keramiky. Venoval sa rozvoju domácej výroby. Výroba sa zaoberala produkciou tatranských suvenírov z dreva, textilu, kovu a keramiky. 

Muzeálne zbierky boli počas druhej svetovej vojny prevezené z poškodenej budovy múzea do Popradu. Zlúčením týchto exponátov s exponátmi dovtedajšieho Karpatského múzea vzniká v roku 1945 tzv. „Tatranské múzeum okresu popradského“. Časť zbierok Eduarda Daitsa sa roku 1957 stala súčasťou zbierkových fondov Múzea Tatranského národného parku v Tatranskej Lomnici.   
                                                 
Dr. Eduard Daits zomrel 21. septembra 1931 v Poprade – časti Veľká, kde je i pochovaný. 
Jeho zbierka hmyzu je uložená v Tatranskom múzeu vo Veľkej, ktorá je časťou mesta Poprad.

Zdroje informácií o autorovi 
 Anonym: 1929, Karpathen Post, 39.
 Anonym: 1931, Karpathen Post, 52, 40: (nekrológ). 
 Bohuš, I.: 1971, Kto bol kdo vo Vysokých Tatrách. Vysoké Tatry, 10(2): 32. 
 Anonym: 19??, Gulyás, P.: Magyar írók élete és munkái. 5, 144.
 Kolektív: 1982, Malý slovenský biografický slovník. Generálny heslár SBS, A – Ž, Matica Slovenská, Martin.  112.
 Kolektiv: 1986, Daits, Eduard. In: Slovenský biografický slovník I.: (A – D), 440, Matica Slovenská, Martin.
 Bohuš, I.: 1990, Kto bol kto v Poprade. Noviny Poprad, 1, 6.  
 Radwanska, Z. et al.: 1995, Wielka encyklopedia tatrzanska, Wydawnictwo górskie – Poronin, 202. 
 Okali, I. et al.: 1996, Slovník slovenských zoológov a zoológov so vzťahmi k územiu Slovenska. Bratislava, (DAITS EDUARD (EDE), MUDr.: 28).
 Chalupecký, I. (zost.): 1998, Dejiny Popradu. Košice, 185.
Kolektív: 1998, Veľká 1268 – 1998. Poprad – Veľká, 73. 
 Bohuš, I.: 2000, Obdivovali, skúmali a chránili Tatry 5. In: Tatry. Roč. 39, č. 1 (2000): p. 25. 
 Gaedike, R. & Groll, E. K. eds. 2001, Entomologen der Welt (Biografien, Sammlungsverbleib). Datenbank, DEI * Eberswalde im ZALF e. V.: „Daits Eduard (= Ede)“.
 Kollárová, Z. et kol.: 2004, Biografický slovník mesta Poprad. Svojmu mestu ….  93: Daits, Eduard, 51 – 52.

Externé odkazy 
 Záznam o narodení a krste v matrike evanjelického zboru v Spišskej Novej Vsi; pokrstený ako Eduárd Jósef Deutsch

Narodenia v 1853
Úmrtia v 1931
Slovenskí entomológovia
Koleopterológovia
Uhorskí lekári
Slovenskí lekári